VSL sklep I Cpg 1121/2014
Datum: 2014-07-08T02:00:00.000+02:00
ecli: ECLI:SI:VSLJ:2014:I.CPG.1121.2014
sodisce: Višje sodišče v Ljubljani
oddelek: Gospodarski oddelek
institut: določitev vrednosti spornega predmeta - posebna pritožba - dovoljenost pritožbe - napačen pravni pouk
jedro: Sklep, s katerim je sodišče prve stopnje določilo pravo vrednost spornega predmeta v tem sporu, v skladu z 2. odstavkom 31. člena ZST-1 oziroma 3. odstavkom 44. člena ZPP ni mogoče izpodbijati s samostojno oziroma posebno pritožbo.
zveza: ZPP člen 44, 44/3. ZST-1 člen 31, 31/2.

## Jedro

Sklep, s katerim je sodišče prve stopnje določilo pravo vrednost spornega predmeta v tem sporu, v skladu z 2. odstavkom 31. člena ZST-1 oziroma 3. odstavkom 44. člena ZPP ni mogoče izpodbijati s samostojno oziroma posebno pritožbo.

## Izrek

Pritožba se zavrže.

## Obrazložitev

1. Sodišče prve stopnje je z izpodbijanim sklepom odločilo, da se vrednost spornega predmeta v tem gospodarskem sporu določi na znesek 1,150.000,00 EUR.

2. Zoper izpodbijani sklep je iz vseh pritožbenih razlogov po 1. odstavku 338. člena ZPP vložil pritožbo tožnik in predlagal, da pritožbeno sodišče pritožbi ugodi in izpodbijani sklep v celoti razveljavi.

3. Pritožba ni dovoljena.

4. Tožnik je v tožbi kot vrednost spornega predmeta navedel znesek 100.000,00 EUR, čemur pa sta toženca v odgovorih na tožbo ugovarjala in opozorila, da vrednost spornega predmeta predstavlja kupnina po pogodbi, katere ničnost oziroma izpodbojnost tožnik v postopku uveljavlja, to pa je znesek v višini 1,150.000,00 EUR. Sodišče prve stopnje je nato izvedlo postopek po 3. odstavku 44. člena ZPP oziroma po 1. odstavku 31. člena ZST-1 in izdalo izpodbijani sklep. Slednjega sklepa, s katerim je sodišče prve stopnje določilo pravo vrednost spornega predmeta v tem sporu, pa v skladu z 2. odstavkom 31. člena ZST-1 oziroma 3. odstavkom 44. člena ZPP ni mogoče izpodbijati s samostojno oziroma posebno pritožbo. Tožnik se bo tako zoper odločitev o ugotovitvi prave vrednosti spornega predmeta v obravnavanem primeru lahko pritožil zgolj v pritožbi zoper odločbo o glavni stvari oziroma sklep o ustavitvi postopka.

5. Ob tem pritožbeno sodišče dodaja, da je sodišče prve stopnje v pravnem pouku izpodbijanega sklepa sicer zapisalo, da naj bi bila pritožba dovoljena, vendar to ne vpliva na pravico do pritožbe, če te pravice zakon ne daje.

6. Glede na navedeno je zato pritožbeno sodišče v skladu s 1. točko 365. člena v zvezi s 363. členom ZPP pritožbo kot nedovoljeno zavrglo.